Վալենտինա Ցվետկովա

Վալենտինա Ցվետկովա (, ), ուկրաինացի և խորհրդային հայտնի նկարչուհի, բնանկարի և նատյուրմորտի վարպետ։ Յալթայի պատվավոր քաղաքացի (1997)։

Կենսագրություն

Ծնվել է 1917 թվականի ապրիլի 23-ին, Աստրախանում։ 1930-1935 թվականներին սովորել է Աստրախանի գեղարվեստի դպրոցում։ 1935-1938 թվականներին աշխատել է Աստրախան քաղաքի «Նկարիչ» ընկերակցությունում։ 1936 թվականից Վալենտին Ցվետկովա Պետրովնան սկսել է մասնակցել ցուցահանդեսների, 1952 թվականից՝ հանրապետական, 1955 թվականից՝ համամիութենական ցուցահանդեսների։ 1965 թվականից սկսել է մասնակցել արտասահմանյան ցուցահանդեսների (Ֆրանսիա, Կանադա)։ 1938-1940 թվականներին նկարիչը աշխատել է Լենինգրադի Արվեստների տանը կից արվեստանոցում։ 1944 թվականից Ցվետկովան եղել է ԽՍՀՄ նկարիչների միության անդամ։ 1950-1972 թվականներին Վալենտինա Ցվետկովան եղել է Ուկրաինական ԽՍՀ նկարիչների միության Ղրիմի մասնաճյուղի վարչության անդամ։ Պարգևատրվել է «Գերազանց աշխատանքի համար» (1967), «Անձնվեր աշխատանքի համար» (1970) մեդալներով։ 1985 թվականից` Ուկրաինայի վաստակավոր արտիստ, իսկ 2002 թվականից` Ուկրաինայի ժողովրդական արտիստ։ Եղել է Ուկրաինայի ժողովրդական նկարիչ, Յալթա քաղաքի պատվավոր քաղաքացի, Ուկրաինայի նատյուրմորտների լավագույն վարպետներից մեկը, որը լայնորեն հայտնի է իր կենսահաստատ աշխատանքներով։ Ցվետկովայի աշխատանքները ձեռք են բերել աշխարհի լավագույն թանգարանները՝ ​​Տրետյակովյան պետական պատկերասրահը, Սանկտ Պետերբուրգի ռուսական թանգարանը, Կիևի ուկրաինական կերպարվեստի պետական ​​թանգարանը, Բուլղարիայի, Հունգարիայի, Կանադայի, Ճապոնիայի, ԱՄՆ-ի, Ֆրանսիայի տարբեր թանգարաններ։

Ցվետկովայի բազմաթիվ ստեղծագործական ժառանգությունների շարքում հանդիպում ենք դիմանկարներ։ Դրանք բոլորը պատկերվել են տարբեր տարիներին, և բոլոր պատկերվածները հենց նկարչին հարազատ մարդիկ են։ Ցվետկովան պատկերում է ոչ միայն անձին, այլ հաջողությամբ ֆիքսում է դեմքի արտահայտությունը, ձեռքի շարժումները, հայացքի առանձնահատկությունը, զգացմունքների խաղը, ինչը նկարչի յուրաքանչյուր գործը դարձնում է գլուխգործոց։ Հենց այդ մեթոդով է պատկերվել մեծ գրող Անտոն Չեխովի քրոջ, Յալթայի Անտոն Չեխովի տան տնօրեն Մարիա Չեխովայի դիմանկարը, որն իր ամբողջ կյանքը նվիրել է եղբոր հիշատակի հավերժացման գործընթացին։ 

2017 թվականի փետրվարի 8-ին Սևաստոպոլի Մ. Կրոշիցկու անվան գեղարվեստական թանգարանում բացվել է «Հոբելյանական նկարիչներ Վ. Բերնադսկի և Վ. Ցվետկովա» ցուցահանդեսը, որը համընկել է ղրիմյան հայտնի նկարիչների ծննդյան հարյուրամյակի հետ։

Ծանոթագրություններ

Արտաքին հղումներ
 Նկարչուհու աշխատանքները НЮ АРТ պատկերասրահի հավաքածուում
 Նկարչուհու աշխատանքները artru.info կայքում
 2007 թ. հոդվածը Крымские известия-յում
 Վալենտինա Ցվետկովա , Ղրիմյան գեղանկարչության Арт-Юг պատկերասրահ

Ուկրաինացի նկարիչներ
Խորհրդային նկարիչներ